Χοσέ Φρανσίσκο Σασία

Ο **Χοσέ Φρανσίσκο Σασία Λούγο** (ισπανικά: **José Francisco Sasía Lugo**), γνωστός ως **Πέπε Σασία** (Τρέιντα ι Τρες, 27 Δεκεμβρίου 1933 – Μοντεβιδέο, 30 Αυγούστου 1996), ήταν Ουρουγουανός ποδοσφαιριστής και προπονητής ποδοσφαίρου.

## Ποδοσφαιρική καριέρα
Ο Σασία γεννήθηκε στην κωμόπολη Τρέιντα ι Τρες της βορειοανατολικής Ουρουγουάης σε μια ταπεινή οικογένεια βασκικής καταγωγής που έφτασε στην Ουρουγουάη στις αρχές του 20ου αιώνα. Ως μεγαλύτερος γιος, βαπτίστηκε με τα ονόματα, Φρανσίσκο (από τον παππού του Φρανσίσκο Σερβάνδο Σασίας) και Χοσέ (από τον θείο του Ιπόλιτο Χοσές Σοσίας). Διακρίνονταν για τη σωματική του δύναμη και την εκτελεστική του δεινότητα.

Ως πιτσιρικάς αγωνίστηκε στις ερασιτεχνικές Άιρες Πούρος, Ολίμπια και την Ιπιράνγκα. Μέχρι που έφτασε στο τμήματα υποδομών της Ντεφενσόρ, με προπονητές τους Δον Πέδρο Χιλ και Ενρίκιε Δουαγόν. Σε ηλικία 15 ετών πραγματοποίησε το ντεμπούτο του, για να αναδειχθεί αήττητος Πρωταθλητής στο σχετικό πρωτάθλημα Νέων, το 1949. Έμεινε εκτός γηπέδων για δυο χρόνια λόγω τραυματισμών και επέστρεψε δριμύτερος, αγωνιζόμενος στην Ντεφενσόρ μέχρι το 1959. 

Το 1960 μεταγράφηκε στη αργεντίνικη Μπόκα Τζούνιορς αλλά επέστρεψε την επόμενη χρονιά στην Ουρουγουάη και στην Πενιαρόλ, με τα χρώματα της οποίας μεγαλούργησε κατακτώντας τρεις φορές το Πρωτάθλημα Ουρουγουάης (1961, 1962 και 1964) και το Κόπα Λιμπερταδόρες του 1961 (αυτό ήταν το 2ο συνεχόμενο που κατέκτησε η Πενιαρόλ από την έναρξη του θεσμού το 1960). Μάλιστα στον επαναληπτικό τελικό σκόραρε το καθοριστικό γκολ στο Σάο Πάολο, για το 1–1 με την Παλμέιρας, που χρησίμευσε για την κατάκτηση του τίτλου στις 11 Αυγούστου 1961. 
Παράλληλα κατέκτησε και το πρώτο Διηπειρωτικό Κύπελλο με την Πενιαρόλ, το 1961, στους τριπλούς αγώνες εναντίον της Μπενφίκα (νίκη με 1–0 υπέρ των Πορτογάλων στο 1ο ματς, τελικό σκορ 5–0 υπέρ των Ουρουγουανών στο 2o ματς, με τον "Πέπε" να σημειώνει ένα τέρμα και 2–1 ξανά υπέρ της Πενιαρόλ στο 3o και καθοριστικό ματς, με το Σασία να πετυχαίνει και τα δυο τέρματα των νικητών.

Το 1965 μετακόμισε ξανά στην Αργεντινή, για λογαριασμό της Ροσάριο Σεντράλ και επέστρεψε στη χώρα του ένα χρόνο αργότερα, για να υπερασπιστεί ξανά τον σύλλογο που τον έκανε γνωστό στον κόσμο του ποδοσφαίρου, την Ντεφενσόρ, στη οποία παρέμεινε μέχρι το 1967.

Το 1968, πήρε μεταγραφή για τη Νασιονάλ, και από κει, το 1969, στη Ρασίνγκ Μοντεβιδέο, και στη συνέχεια στην Παραγουανή Ολίμπια, τερματίζοντας τελικά την καριέρα του στο σύλλογο όπου ξεκίνησε, στην Ντεφενσόρ, το 1970.

### Εθνική ομάδα
Υπήρξε διεθνής με την εθνική ομάδα της Ουρουγουάης και κατέγραψε 44 συμμετοχές και 12 γκολ. Με την Εθνική Ουρουγουάης κατέκτησε τον τίτλο του Κόπα Αμέρικα το 1959 στο Εκουαδόρ και μετείχε στα παγκόσμια Κύπελλα ποδοσφαίρου του 1962 και 1966. Πραγματοποίησε το διεθνές ντεμπούτο του στις 24 Ιουνίου 1956, για τον θεσμό του *Τάσα ντο Ατλάντικου*, στο Στάδιο Μαρακανά του Ρίο ντε Τζανέιρο εναντίον της Βραζιλίας. Το τελευταίο του παιχνίδι με τη "σελέστε" ήταν στις 19 Ιουλίου 1966 εναντίον της μεξικανικής ομάδας για το Παγκόσμιο Κύπελλο Ποδοσφαίρου 1966,  στο Στάδιο Γουέμπλεϊ της Αγγλίας.

## Προπονητική καριέρα

Μετά το τέλος της ποδοσφαιρικής του καριέρας ασχολήθηκε με την προπονητική (αν και χωρίς να κατέχει πτυχίο προπονητού) και κάθισε στους πάγκους της Ράμπλα Τζούνιορς, της Ρασίνγκ Μοντεβιδέο, της βενεζουελανή Deportivo Galicia (1972–75), της ΚΑ Σέρρο, της Σοσιεδάδ Ντεπορτίβα Άουκας του Εκουαδόρ.

Στη Βενεζουέλα, παρακολούθησε σπουδές προπονητών ποδοσφαίρου που οργανώθηκε από το Εθνικό Ινστιτούτο Αθλητισμού, αποφοιτώντας ως πτυχιούχος προπονητής στις 19 Δεκεμβρίου 1975.

Το 1976 ανέλαβε τη Λίβερπουλ του Μοντεβιδέο τερματίζει τρίτος στο πρωτάθλημα εκείνης της χρονιάς και τέταρτος την επόμενη. 

Συνέχισε στην Εστουδιάντες δε Μέριδα στη Βενεζουέλα, στην Προγκρέσο στην Ουρουγάη και μετέπειτα στην Ολίμπια στην Παραγουάη. Παράλληλα διετέλεσε για ένα πολύ μικρό χρονικό διάστημα προπονητής της Εθνικής Παραγουάης και της Τιβουρόνες Ρόχος δε Βερακρούς (1979) στο Μεξικό.

Το καλοκαίρι του 1979, πέρασε τον Ατλαντικό και υπέγραψε συμβόλαιο συνεργασίας με τον Άρη Θεσσαλονίκης. Η ομάδα πραγματοποίησε μια ονειρική χρονιά, αποκλείοντας στο Κύπελλο ΟΥΕΦΑ την ιταλική Περούτζα και την πορτογαλική Μπενφίκα, προτού αποκλειστεί τελικά από την γαλλική Σαιντ-Ετιέν του Μισέλ Πλατινί. Ταυτόχρονα πρωταγωνίστησε στο πρωτάθλημα αλλά μετά από μια ανέλπιστη ισοπαλία σε ένα κρίσιμο τοπικό ντέρμπυ με τον Ηρακλή ο Σασία απολύθηκε στις 24 Μαρτίου 1980. Ο Σασία δέχτηκε ψύχραιμα την απόλυσή του λέγοντας: «*Όταν κάτι δεν πάει καλά σε μια ομάδα, αυτός που φεύγει είναι ο προπονητής. Δεν γίνεται να φύγουν οι 22 αλλά ο ένας*».
Συνέχισε τη σεζόν 1979–80 στο ελληνικό πρωτάθλημα, στον πάγκο του Εθνικού Πειραιώς με απολογισμό 1 νίκη, 1 ισοπαλία και 5 ήττες.

Απεβίωσε στις 30 Αυγούστου 1996 στο Μοντεβιδέο, από καρδιακή ανακοπή.

Σήμερα οι εγγονοί του Ροδρίγο Καβρέρα Σασία και Λεάνδρο Καβρέρα Σασία είναι επαγγελματίες ποδοσφαιριστές.

## Διακρίσεις

### Ως παίκτης
Πενιαρόλ
* Πρωτάθλημα Ουρουγουάης: 1961, 1962, 1963
* Κόπα Λιμπερταδόρες: 1961
* Διηπειρωτικό Κύπελλο: 1961

Ολίμπια
* Πρωτάθλημα Παραγουάης: 1969

Εθνική Ουρουγουάης
* Κόπα Αμέρικα: 1959

## Παραπομπές


## Εξωτερικές σύνδεσμοι
* Profile at Zonacharrua.com 
* 
* Το προπονητικό προφίλ του Σασία στο transfermarkt.com
* Το ποδοσφαιρικό προφίλ του Σασία στο transfermarkt.com
* Tο προφίλ του Σασία στο /uru.worldfootball.net

Κατηγορία:Ουρουγουανοί ποδοσφαιριστές
Κατηγορία:Ποδοσφαιριστές Εθνικής Ουρουγουάης
Κατηγορία:Ποδοσφαιριστές Παγκοσμίου Κυπέλλου 1962
Κατηγορία:Ποδοσφαιριστές Παγκοσμίου Κυπέλλου 1966
Κατηγορία:Παίκτες νικητές Κόπα Αμέρικα
Κατηγορία:Ποδοσφαιριστές Πριμέρα Ντιβιζιόν Ουρουγουάης
Κατηγορία:Ποδοσφαιριστές Πριμέρα Ντιβιζιόν Αργεντινής
Κατηγορία:Ποδοσφαιριστές Ντεφενσόρ Σπόρτινγκ Κλουμπ
Κατηγορία:Ποδοσφαιριστές Μπόκα Τζούνιορς
Κατηγορία:Ποδοσφαιριστές Κλουμπ Ατλέτικο Πενιαρόλ
Κατηγορία:Ποδοσφαιριστές Ροσάριο Σεντράλ
Κατηγορία:Ποδοσφαιριστές Κλουμπ Νασιονάλ ντε Φούτμπολ
Κατηγορία:Ποδοσφαιριστές Κλουμπ Ολίμπια
Κατηγορία:Ουρουγουανοί προπονητές ποδοσφαίρου
Κατηγορία:Προπονητές ποδοσφαίρου Κλουμπ Ολίμπια
Κατηγορία:Προπονητές ποδοσφαίρου Άρη Θεσσαλονίκης
Κατηγορία:Προπονητές ποδοσφαίρου Εθνικού Πειραιώς
Κατηγορία:Ξένοι προπονητές ποδοσφαίρου στην Ελλάδα
Κατηγορία:Προπονητές Σούπερ Λιγκ Ελλάδας